3. ลักษณะการประกอบธุรกิจ

ความเป็นมา

นับจากจุดเริ่มต้นบริษัท เอสวีโอเอ จำกัด ( มหาชน ) ก่อตั้งขึ้นเมื่อปี พ.ศ. 2525
เพื่อดำเนินธุรกิจด้านคอมพิวเตอร์ และพัฒนาระบบเทคโนโลยีสารสนเทศ
เรามีความภาคภูมิใจที่เป็นส่วนหนึ่งในการสนองตอบนโยบายของรัฐบาลให้ประชาชนได้ใช้เทคโนโลยีสารสนเทศอย่างเต็มขีดความสามารถที่เอื้ออำนวยประโยชน์ในส่วนบุคคลและส่วนรวม
อีกทั้งยังเป็นแรงช่วยผลักดันด้วยการส่งเสริมพัฒนาธุรกิจในอุตสาหกรรมเทคโนโลยีสารสนเทศของเมืองไทยให้เจริญก้าวหน้าทัดเทียมนานาประเทศ
เพื่อไปสู่สังคมอุตสาหกรรมใหม่ (Newly Industrialized Country)
ที่สามารถแข่งขันเทียบเท่าระดับมาตรฐานสากล ที่ผ่านมา
บริษัทเป็นหนึ่งในผู้นำของการริเริ่มสร้างสรรค์
และพัฒนาระบบเทคโนโลยีสารสนเทศให้เกิดประโยชน์ต่อประชาชน ภาครัฐ และเอกชนในหลายด้าน
อาทิ การพัฒนาโปรแกรมภาษาไทย และตัวอักษรไทยใช้ในคอมพิวเตอร์ส่วนบุคคล
การนำระบบแฟรนไชส์มาพัฒนากับร้านค้าปลีกจำหน่ายคอมพิวเตอร์
และอุปกรณ์สำนักงานอัตโนมัติขึ้นเป็นครั้งแรกในประเทศไทย เป็นต้น

"SVOA" ได้มุ่งมั่นสร้างสรรค์ผลิตภัณฑ์และพัฒนาเทคโนโลยีใหม่ๆ อย่างต่อเนื่อง
ควบคู่ไปกับการให้บริการที่ดี
เพื่อความพึงพอใจสูงสุดของลูกค้าภายใต้อุดมการณ์การดำเนินธุรกิจที่ต้องการจะเป็น
"แบบอย่างบริษัทที่ดีของคนไทยที่ดำเนินธุรกิจ เพื่อสังคมไทย"
และด้วยบรรทัดฐานดังกล่าวทำให้บริษัทได้รับความไว้วางใจจากลูกค้าอย่างต่อเนื่อง
ส่งผลให้ธุรกิจเติบโตอย่างรวดเร็วจนสามารถก้าวเป็นหนึ่งในบริษัทชั้นนำในธุรกิจการให้บริการด้านเทคโนโลยีสารสนเทศที่ครบวงจร
โดยมีเครือข่ายการให้บริการที่ครอบคลุมทุกบริการด้านคอมพิวเตอร์ อาทิ
เป็นผู้แทนจำหน่ายคอมพิวเตอร์ทั้งฮาร์ดแวร์และซอฟท์แวร์ทั้งที่นำเข้าจากต่างประเทศ
และมีฐานการผลิตคอมพิวเตอร์ของตนเองภายใต้ชื่อทางการค้า "SVOA"
ที่ได้รับการรับรองคุณภาพและมาตรฐานสากล ISO 9001:2000 และ ISO 14001:2004
จนได้รับความไว้วางใจจากผู้ประกอบการค้าคอมพิวเตอร์ในต่างประเทศให้ผลิตภัณฑ์ของ SVOA
เป็นสินค้าส่งออกในหลายประเทศ

สำหรับตลาดในประเทศนั้น ปัจจุบันบริษัทมีตัวแทนจำหน่ายของ SVOA
ซึ่งเป็นศูนย์กระจายสินค้าและบริการอยู่ทุกภูมิภาค นับเป็นบริษัทที่มีเครือข่าย
และช่องทางจำหน่ายที่หลากหลายและครอบคลุมทั่วประเทศ นอกจากนี้ยังมี
“ตัวแทนจำหน่ายที่ได้รับการแต่งตั้งจากบริษัท (SVOA Authorized Service Center)"
ซึ่งเป็นศูนย์บริการตรวจสอบและบำรุงรักษาซ่อมแซมอุปกรณ์คอมพิวเตอร์ครบวงจรภายใต้การให้บริการตามมาตรฐานสากลพร้อมกันนี้
ทางบริษัทฯ

ได้ขยายฐานธุรกิจของ"ไอทีคลินิก" ไปสู่ "ไอทีคลินิก คอนเนอร์"
ในรูปลักษณ์ของร้านค้าปลีกขนาดใหญ่ หรือ Modern Trade
เพื่อให้สามารถรองรับการขยายตัวของธุรกิจบริการด้านคอมพิวเตอร์ที่มีแนวโน้มที่เพิ่มขึ้น

นอกจากนั้นบริษัทยังรับเป็นที่ปรึกษาและวางระบบคอมพิวเตอร์เครือข่ายขนาดใหญ่ ( Mainframe)
ให้กับหน่วยงานราชการและองค์กรธุรกิจ อาทิ กลุ่มธุรกิจธนาคาร การสื่อสารและโทรคมนาคม
องค์กรข้ามชาติ และองค์กรธุรกิจขนาดใหญ่
ด้วยระบบเทคโนโลยีคอมพิวเตอร์ที่ทันสมัยและการได้รับการยอมรับในมาตรฐานระดับสากล
นอกจากนี้ยังมีโครงการไอที
ซึ่งเป็นการให้บริการจัดผลิตภัณฑ์คอมพิวเตอร์และอุปกรณ์เสริมที่มีคุณภาพและราคาที่เหมาะสม
ตรงกับความต้องการของลูกค้าที่เป็นหน่วยงานราชการ องค์กรเอกชน และสถาบันการศึกษาต่างๆ

SVOA ได้แบ่งโครงสร้างธุรกิจออกเป็น 7 กลุ่มหลัก ได้แก่

  1. ธุรกิจช่องทางการจำหน่าย

  2. ธุรกิจโครงการไอที

  3. ธุรกิจที่ปรึกษาและวางระบบคอมพิวเตอร์

  4. ธุรกิจบริการไอที

  5. ไอที ซูเปอร์สโตร์

  6. ธุรกิจช่องทางการจำหน่ายชิ้นส่วนอิเล็กทรอนิกส์

  7. ธุรกิจลิสซิ่ง และแฟคเตอริ่ง

SVOA มุ่งมั่นพัฒนาการให้บริการและสร้างสรรค์นวัตกรรมที่ทันสมัย
โดยเริ่มจากการวางรากฐานและขยายความรู้ด้านเทคโนโลยีสารสนเทศแก่สาธารณะผ่านเครือข่ายคอมพิวเตอร์อย่างไม่หยุดยั้ง
เพื่อให้สินค้าและบริการสามารถเข้าถึงลูกค้าทุกกลุ่มเป้าหมาย ภายใต้การบริการที่ครบวงจร

การเปลี่ยนแปลงและการพัฒนาการที่สำคัญในเรื่องการประกอบธุรกิจที่ผ่านมา

อาจจะกล่าวได้ว่าในรอบปีที่ผ่านมาเป็นปีที่ทางบริษัทฯ
ได้กำหนดมาตราฐานการบริหารงานอย่างรัดกุมภายใต้ข้อจำกัดทั้งในเรื่องของงบประมาณ
สภาพเศรษฐกิจ และการเมือง
เพื่อให้องค์กรสามารถผ่านพ้นวิกฤติการณ์กับสถานการณ์โลกที่กำลังเผชิญอยู่ ซึ่งทางบริษัท
ได้ปรับกลยุทธ์ทางการตลาด
ร่วมกับพันธมิตรทางธุรกิจในรูปแบบการจัดกิจกรรมสัญจรไปตามจังหวัดต่าง ๆ กับทางบริษัท แกรมมี่
เอนเตอร์เทนเมนท์ จำกัด (มหาชน) และบริษัท ซิงเกอร์ประเทศไทย จำกัด (มหาชน)
ในการจัดคอนเสริต์ และแสดงสินค้า ผลิตภัณฑ์
ซึ่งสามารถเพิ่มยอดขายและช่องทางการจัดจำหน่ายในรูปแบบที่แตกต่าง

บริษัทฯ ยังคงมุ่งเน้นเรื่องการให้บริการที่เป็นเลิศ ตอบสนองทุกความต้องการของลูกค้าให้ครอบคลุม
และพัฒนาเทคโนโลยีให้ทันสมัยให้ตรงกับไลฟ์สไตล์ของลูกค้าในทุกกลุ่ม
รวมถึงการทำให้แบรนด์ภายใต้กลุ่มบริษัท เอสวีโอเอ เป็นที่รู้จักและอยู่ในใจของผู้บริโภค
พร้อมทั้งได้ขยายช่องทางการจัดจำหน่ายให้ครอบคลุมทุกภูมิภาค
และได้นำเสนอการสร้างนวัตกรรมใหม่ ๆ ในเรื่องของผลิตภัณฑ์และบริการ อาทิ
การเปิดตัวโน้ตบุ๊ครุ่นใหม่ ตระกูล Light & Thin ที่ใช้ชิปอินเทลโปรเซสเซอร์ อัตตร้า โลว์
โวลเทจ แบบ ดูโอคอร์ พร้อมกันถึง 8 รุ่น โดยเน้นแนวคิด “เบากว่าที่คิด บางกว่าที่เห็น”
พร้อมชูจุดขายในราคาที่ดึงดูดใจ ซึ่งถือว่าเป็นโน้ตบุ๊คแบรนด์ไทยที่นำเสนอนวัตกรรมใหม่อินเทล
ออกสู่ตลาดเมืองไทย ซึ่งจะเป็นโน้ตบุ๊คที่มีฟังก์ชั่นการใช้งานครบถ้วน
และมีจุดเด่นด้านการประหยัดพลังงาน พร้อมกันนี้ทางบริษัทฯ
ยังได้มีส่วนในการส่งเสริมการใช้ซอฟต์แวร์โอเพ่นซอร์ส
ซึ่งเป็นการรวมมือกับทางกระทรวงวิทยาศาสตร์และเทคโนโลยี ( เนคเทค )

บริษัทฯ ยังเชื่อมั่นว่าจะสามารถสร้างความก้าวหน้าทางธุรกิจ
รวมถึงบริษัทในเครือที่จะมีส่วนร่วมในการพัฒนาอุตสาหกรรมไอทีของไทยให้เจริญทันเทียมทั่วโลก
พร้อมทั้งยังได้มีส่วนร่วมในการจัดกิจกรรมเพื่อสังคมอย่างต่อเนื่อง
ในรูปแบบของการให้โอกาสทางการเรียนรู้ภายใต้เทคโนโลยีที่ทันสมัย
และเปลี่ยนแปลงอยู่ตลอดเวลา เนื่องจากเศรษฐกิจโดยรวมมีแนวโน้มขยายตัวเพิ่มสูงขึ้น

สำหรับการให้บริการทางด้านระบบคอมพิวเตอร์ ภายใต้บริษัท ดาต้าวัน เอเชีย (ประเทศไทย)
จำกัด นั้น
ก็ยังคงพัฒนาการให้บริการอย่างไอทีโซลูชั่นที่ครบวงจรอย่างต่อเนื่องพร้อมกับได้มีการร่วมมือกับตัวแทนจำหน่ายหลัก
3 รายเพื่อกระจายผลิตภัณฑ์ไปสู่เครือข่ายรีเซลเลอร์ที่มีอยู่ทั่วประเทศผ่านระบบ 1-Click
Ordering ที่เหมาะกับงบประมาณทุกขนาด และสามารถติดตั้งได้อย่างง่ายดาย
ช่วยให้ผู้ใช้งานสามารถเริ่มต้นการใช้งานได้อย่างรวดเร็ว โดยไม่จำเป็นต้องใช้บุคลากรเพิ่ม
ซึ่งเป็น โซลูชั่นที่สามารถปรับขนาดได้อย่างยืดหยุ่น สนับสนุนหลายแพลตฟอร์มในการใช้งาน
ร่วมกับเทคโนโลยีใหม่ ๆ ในราคาที่เป็นที่น่าพอใจของลูกค้า
รวมถึงยังอัพเกรดระบบหากมีการขยายตัว ทางบริษัทฯ
ยังคงพัฒนารูปแบบการให้บริการอย่างต่อเนื่อง เพื่อเพิ่มศักยภาพและประสิทธิภาพของการให้บริการ

ด้านธุรกิจช่องทางการจำหน่ายชิ้นส่วนอิเล็กทรอนิกส์ ทางบริษัท
มีความมุ่งมั่นที่นำเสนอสินค้าที่มีคุณภาพ
และสามารถรองรับความต้องการของลูกค้าในหลากหลายรูปแบบ ภายใต้การบริหารของบริษัท เอซิส
คอมพิวเตอร์ จำกัด โดยมีการเพิ่มจำนวนสินค้าทางด้านอิเล็กทรอนิกส์ที่นำเข้าจากประเทศไต้หวัน
จีน เกาหลี ให้ผู้บริโภคสามารถเลือกซื้อได้หลากหลายขึ้น ซึ่งอัตราการเติบโตเป็นไปอย่างต่อเนื่อง
พร้อมกันนี้ทางบริษัทฯ ยังเพิ่มบริการหลังการขายโดยการเปิดศูนย์ A-Fast Service
ที่สามารถรองรับลูกค้าได้ทั่วทุกภูมิภาคของประเทศ

สำหรับธุรกิจการให้สินเชื่อ ซึ่งดำเนินงานภายใต้บริษัท ลีซ อิท จำกัด
ได้ให้ความสำคัญกับบริการลิสซิ่ง ( Leasing ) และบริการเช่าซื้อ ( Hired Purchase)
โดยเน้นเอื้อประโยชน์ต่อการเติบโตของกลุ่มธุรกิจขององค์กร สำหรับบริการรับซื้อลูกหนี้การค้านั้น
(Factoring) ทางบริษัทฯ มุ่งเน้นในกลุ่มลูกจ้างข้าราชการ และลูกจ้างบริษัทขนาดใหญ่
รวมถึงการให้บริการรวดเร็ว แม่นยำ ซึ่งปัจจุบันอัตราการเติบโตของธุรกิจ Factoring นั้น
มีการเติบโตอย่างน่าพอใจ โดยในปี 2553 บริษัทฯ
จะยังคงระมัดระวังเรื่องคุณภาพสินเชื่อเป็นหลักเช่นปีที่ผ่านมา

การเปลี่ยนแปลง และพัฒนาการที่สำคัญในเรื่องอำนาจการควบคุมบริษัท

ในปี 2552 ไม่มีการเปลี่ยนแปลงและพัฒนาการที่สำคัญในเรื่องอำนาจควบคุมบริษัทฯโดยทั้ง
นายมินทร์ อิงค์ธเนศ และพันธมิตรธุรกิจ Keppel Telecommunications and
Transportation Ltd (Shareholding via Apsilon Ventures Pte Ltd and via
Nomura Singapore Ltd) ยังคงถือครองทั้งหุ้นบุริมสิทธิและหุ้นสามัญรวมเป็นจำนวน
389,868,190 หุ้นคิดเป็นร้อย 45.23 ของทุนชำระแล้ว (862,040,000 บาท)
นอกจากนี้ทั้งนายมินทร์ อิงค์ธเนศ และ Keppel Telecommunications and
Transportation Ltd (Shareholding via Apsilon Ventures Pte Ltd and via
Nomura Singapore Ltd)
ยังร่วมกันถือใบสำคัญแสดงสิทธิในการซื้อหุ้นสามัญของบริษัทฯอีกเป็นจำนวน 84,960,000 หน่วย
หรือคิดเป็นร้อยละ 100 ของใบสำคัญแสดงสิทธิที่ยังไม่ได้ถูกใช้สิทธิ(ซึ่งจะหมดอายุในปี 2554)
ซึ่งทั้งนายมินทร์ อิงค์ธเนศ และ Keppel Telecommunications and Transportation Ltd
(Shareholding via Apsilon Ventures Pte Ltd and via Nomura Singapore Ltd)
ยังคงครองเสียงข้างมาก และมีอำนาจควบคุมบริษัทฯอยู่

3.2 การประกอบธุรกิจ

ลักษณะการประกอบธุรกิจ

  บริษัทฯ และบริษัทในเครือดำเนินธุรกิจหลักเป็นผู้แทนจำหน่ายอุปกรณ์สำนักงานอัตโนมัติ (Office
  Automation) ตลอดจนให้คำปรึกษาและวางระบบคอมพิวเตอร์ครบวงจร
  โดยเป็นผู้แทนจำหน่ายคอมพิวเตอร์และอุปกรณ์ต่อพ่วงยี่ห้อชั้นนำ (Brand Name) ต่างๆ

  บริษัทฯ
  จัดสายงานเพื่อสร้างประสิทธิภาพให้องค์กรมีความคล่องตัวสูงเพื่อที่จะสามารถตอบสนองต่อความต้องการของลูกค้า
  โดยจัดแบ่งสายธุรกิจออกเป็น 5 สาย ตามความต้องการของกลุ่มลูกค้าดังนี้คือ

ธุรกิจช่องทางการจำหน่าย / IT Distribution : SVOA

ลักษณะธุรกิจ

ธุรกิจช่องทางการจัดจำหน่าย (IT Distribution : ITD) ของบริษัทเอสวีโอเอ จำกัด
(มหาชน) ดำเนินธุรกิจที่ทำการผลิตและจัดจำหน่ายคอมพิวเตอร์เอสวีโอเอ
ให้กับตัวแทนจำหน่ายทั่วประเทศ
คอมพิวเตอร์เอสวีโอเอได้รับการยอมรับอย่างมากในตลาดคอมพิวเตอร์
และได้รับการรับรองมาตรฐานทั้งจากองค์กรในประเทศและต่างประเทศ เช่น ISO 9001:2000,
ISO 14001:2004, The Federal Communications Commission (FCC)
ประเทศสหรัฐอเมริกา, Underwriters Laboratories Inc. (UL) ประเทศสหรัฐอเมริกา,
ศูนย์เทคโนโลยีอิเล็กทรอนิกส์และคอมพิวเตอร์แห่งชาติ (NECTEC)
กระทรวงวิทยาศาสตร์และเทคโนโลยี และ สำนักงานมาตรฐานอุตสาหกรรม (สมอ)
กระทรวงอุตสาหกรรม เป็นต้น

นอกเหนือจากคอมพิวเตอร์เอสวีโอเอแล้ว บริษัทฯ ยังเป็นตัวแทน
จำหน่ายอุปกรณ์เครื่องพิมพ์ต่างขนาดและต่างเทคโนโลยี เครื่องฉายภาพ สแกนเนอร์
เครื่องตัดสติ๊กเกอร์ เครื่องแกะโลหะ วัสดุสิ้นเปลืองที่ใช้กับอุปกรณ์เหล่านี้ เช่น หมึก กระดาษ
หลอดภาพ ใบมีด เป็นต้น รวมถึงซอฟท์แวร์ที่ใช้สำหรับงานออกแบบ สอนภาษาต่างประเทศ
และระบบปฏิบัติการคอมพิวเตอร์ เป็นต้น

การให้บริการด้านการบำรุงรักษาและซ่อมแซมก็เป็นอีกหนึ่งแขนงของธุรกิจที่
กลุ่มธุรกิจนี้ให้ความสำคัญ นอกเหนือจากให้บริการคอมพิวเตอร์เอสวีโอเอแล้ว
ยังได้ขยายขอบเขตของการให้บริการครอบคลุมสินค้าอื่น ๆ ทั้งที่บริษัทฯ ได้จำหน่าย
หรือเป็นเพียงผู้ให้บริการทั้งในและนอกประกัน ได้แก่

1.  บริการซ่อมสินค้าไอทีในประกัน
    โดยบริษัทฯได้รับการแต่งตั้งให้เป็นตัวแทนซ่อมและบริการสินค้าในประกันของสินค้าชั้นนำจากต่างประเทศ
    เช่น ญี่ปุ่น สหรัฐอเมริกา ไต้หวัน เป็นต้น

2.  บริการซ่อมสินค้าไอทีนอกประกันทุกยี่ห้อ ที่ยังมีอะไหล่ในตลาด

3.  บริการดูแลการใช้งานไอที และ
    การบำรุงรักษาเครื่องคอมพิวเตอร์และอุปกรณ์ต่อพ่วงระดับองค์กร เช่น สถานที่ราชการ
    สถาบันการศึกษา และ ธนาคาร เป็นต้น

ศักยภาพของธุรกิจ

นอกจากเป็นผู้ผลิตคอมพิวเตอร์เอสวีโอเอที่ได้รับการยอมรับอย่างมากในกลุ่มผู้ใช้งาน
จากส่วนประกอบคุณภาพสูง กระบวนการผลิตและการตรวจสอบคุณภาพ
ที่ทำให้คอมพิวเตอร์เอสวีโอเอได้รับการรับรองมาตรฐานคุณภาพและความปลอดภัยจากหน่วยงานทั้งในและต่างประเทศแล้ว
กลุ่มธุรกิจนี้ยังเป็นตัวแทนจำหน่ายผลิตภัณฑ์ที่เกี่ยวข้องอื่น ๆ ทั้งฮาร์ดแวร์และซอฟท์แวร์
สำหรับผู้ใช้งานทั่วไป หรือธุรกิจเฉพาะด้าน สินค้าเหล่านี้จึงเกื้อหนุนซึ่งกันและกัน
และยังทำให้ธุรกิจนี้สามารถนำเสนอทางเลือกใหม่ ๆ ที่ยึดประโยชน์ของผู้ใช้เป็นหลัก

การที่มีสินค้าที่ดีอย่างเดียวนั้นไม่เพียงพอ
กลุ่มธุรกิจนี้ให้ความสำคัญกับการกระจายสินค้าให้เข้าถึงกลุ่มลูกค้ามากที่สุด
ทั้งตามประเภทของสินค้าและตามพื้นที่ทางภูมิศาสตร์ โดยปัจจุบันมีช่องทางการจำหน่าย คือ

1.  ตัวแทนจำหน่าย เป็นบริษัท หรือร้านค้าคอมพิวเตอร์ที่นำสินค้าไปจำหน่ายต่อให้กับ
    องค์กรหรือบุคคลที่มีความต้องการใช้คอมพิวเตอร์ หรืออุปกรณ์ต่อพ่วง หรือซอฟท์แวร์
    ซึ่งมีทั้งตัวแทนจำหน่ายเฉพาะด้านและทั่วไป โดยที่ตัวแทนนั้นกระจายอยู่ทั่วประเทศ

2.  Value Added Reseller ( VAR ) เป็นผู้แทนจำหน่ายที่จะเลือกสินค้าของบริษัทฯ
    ไปประกอบกับการขายสินค้าที่บริษัทอื่นเป็นตัวแทนจำหน่าย
    ทั้งนี้เพื่อสนองความต้องการของลูกค้าที่หลากหลาย ซึ่งการตกลงซื้อขายระหว่างบริษัทฯ กับ
    VAR แต่ละแห่งจะตกลงเป็นกรณีไป

3.  ร้านค้าปลีกขนาดใหญ่ (Modern Trade)
    เป็นอีกช่องทางหนึ่งที่ปัจจุบันได้รับการตอบรับจากทางลูกค้าเป็นอย่างดี
    และสามารถสร้างยอดขายเพิ่มขึ้นอย่างต่อเนื่อง ช่องทางนี้มีสาขาอยู่ทั่วประเทศ
    จึงทำให้สินค้าของเราถูกกระจายออกสู่กลุ่มเป้าหมายได้

  หลากหลายและครอบคลุมพื้นที่มากยิ่งขึ้นสินค้าที่จำหน่ายในช่องทางนี้คือ คอมพิวเตอร์เอสวีโอเอ
  และผลิตภัณฑ์เครื่องพิมพ์เอปสัน

4.  ตลาดส่งออกในต่างประเทศ บริษัท ฯ ได้รุกตลาดต่างประเทศอย่างต่อเนื่อง
    ได้มีการส่งออกสินค้าและบริการไปยังประเทศต่าง ๆ อาทิ เวียดนาม พม่า ลาว เขมร
    เนปาล อินโดนีเซีย บังคลาเทศ และศรีลังกา

การให้บริการบำรุงรักษาและซ่อมแซมเป็นอีกหนึ่งปัจจัยที่กลุ่มธุรกิจนี้ให้ความสำคัญเป็นอย่างมาก
บริษัทฯมีสำนักงานสาขาทั้งหมด 13 แห่งทั่วประเทศ
ทำหน้าที่ดูแลลูกค้าทั้งในส่วนของการจำหน่ายและการบริการบำรุงรักษาและซ่อมแซม
เพื่อเป็นหลักประกันว่าผู้ใช้สินค้าของเราจะได้รับการบริการที่รวดเร็วและสะดวกตลอดอายุการใช้งานของผลิตภัณฑ์นั้น
ๆ
เรายังได้แต่งตั้งตัวแทนการให้บริการศูนย์ซ่อมคอมพิวเตอร์และอุปกรณ์ต่อพ่วงครอบคลุมพื้นที่ทั่วประเทศ
ภายใต้ชื่อ

  SVOA Authorized Service Center (SASC)
  ซึ่งเป็นศูนย์บริการซ่อมคอมพิวเตอร์และอุปกรณ์ต่อพ่วงที่บริษัทฯ แต่งตั้งให้บริการซ่อมสินค้าแก่ลูกค้า
  ทั้งในระยะเวลาประกันและนอกระยะเวลาประกัน ตั้งอยู่บริเวณศูนย์การค้า อาคารสรรพสินค้า
  เป็นเครือข่ายและมาตรฐานเดียวกันกับ บริษัท เอสวีโอเอ จำกัด (มหาชน) ปัจจุบันบริษัทฯ
  ได้แต่งตั้งศูนย์บริการซ่อม SASC ปัจจุบันมีศูนย์บริการจำนวนทั้งสิ้น 224 แห่ง

กลุ่มเป้าหมาย

กลุ่มเป้าหมายหลักคือ บริษัทหรือร้านค้าคอมพิวเตอร์
ที่ต้องการสินค้าคุณภาพและการให้บริการหลังการขายที่ดี เพื่อนำไปจำหน่ายต่อให้กับ
ผู้ใช้งานคอมพิวเตอร์ทั่วไป จนถึงกลุ่มลูกค้าที่ดำเนินธุรกิจขนาดกลางและเล็ก หน่วยงานราชการ
รัฐวิสาหกิจ หรือกลุ่มธุรกิจเฉพาะด้าน ที่มีความต้องการสินค้าคุณภาพ
นอกจากนี้ยังรวมไปถึงคู่ค้าในต่างประเทศอีกด้วย

ระบบคุณภาพ

บริษัท เอสวีโอเอ จำกัด (มหาชน) ให้ความใส่ใจ มีความมุ่งมั่นในการผลิตสินค้าที่มีคุณภาพ
และบริการที่ดีเยี่ยมตามมาตรฐานสากล เพื่อสร้างความพอใจและความเชื่อมั่นให้แก่ลูกค้า
ทางบริษัทฯจึงได้ดำเนินการการรับรองคุณภาพ หรือ ISO : International Organization
for Standardization ให้กับหน่วยงานต่าง ๆ รวมถึงกลุ่มธุรกิจ
เพื่อเป็นการยืนยันถึงมาตรฐานความพร้อมของสินค้า และ บริการที่มีคุณภาพ ซึ่งเราได้รับมาตรฐาน
ISO 2 หมวดใหญ่ ประกอบด้วย

1.  ISO 9001:2000 เป็นมาตรฐานที่แสดงถึงสินค้า และบริการที่มีคุณภาพตามหลักสากล
    ในส่วนของการผลิตคอมพิวเตอร์ส่วนบุคคล การดำเนินงานด้านการขาย การให้บริการ
    รวมถึงระบบการขายและศูนย์บริการทั่วประเทศ

-   Certificate No. TH02/10083QM Date : 30 March 2006 ผ่านการตรวจรับรองโดย
    SGS Certificate ที่ได้รับการรับรองคือ UKAS

-   Certificate No. NQ557/02 Date : 30 March 2006 ผ่านการตรวจรับรองโดย SGS
    Certificate ที่ได้รับการรับรองคือ NAC

2.  ISO 14001: 2004 เป็นมาตรฐานที่แสดงถึงระบบการจัดการทางด้านสิ่งแวดล้อม
    สำหรับการประกอบและผลิตคอมพิวเตอร์

-   Certificate No. NE123/05 Date: 2 August 2005 ผ่านการตรวจรับรองโดย SGS
    Certificate ที่ได้รับการรับรองคือ NAC

2. ธุรกิจโครงการไอที / IT Project : ITP

ลักษณะธุรกิจ

สายงานธุรกิจโครงการไอทีมีวัตถุประสงค์ในการดำเนินธุรกิจด้านการจัดหาผลิตภัณฑ์ระบบคอมพิวเตอร์
และอุปกรณ์เทคโนโลยีสารสนเทศ (ไอที) ที่มีคุณภาพและราคาเหมาะสมตรงตามความต้องการ
เพื่อเสนอให้แก่หน่วยงานราชการและองค์กรเอกชน โดยนำเสนอขายเป็นโครงการระบบเบ็ดเสร็จ
พร้อมทั้งทำการติดตั้งและบริการหลังการขายตลอดระยะเวลาการใช้งานตามสัญญา
เพื่อเป็นหลักประกันให้ลูกค้าได้เกิดความมั่นใจในการใช้งานระบบคอมพิวเตอร์ได้อย่างมีประสิทธิภาพ
ทั้งนี้ก่อให้เกิดความสำเร็จในการดำเนินโครงการอย่างต่อเนื่องระหว่างบริษัทและหน่วยงานนั้นๆ
ต่อไป

ศักยภาพของธุรกิจ

ด้วยความได้เปรียบของทรัพยากรบุคคลที่เปี่ยมไปด้วยประสบการณ์
และความเชี่ยวชาญทางด้านเทคโนโลยีสารสนเทศ ทำให้กลุ่มธุรกิจฯ
มีความสามารถในการตอบสนองความต้องการของลูกค้า
ด้วยการติดตามดูแลงานของลูกค้าอย่างใกล้ชิด
การนำเสนอสินค้าและบริการที่ตอบสนองความต้องการได้อย่างสมบูรณ์แบบ
พร้อมทั้งรักษาและกระชับความสัมพันธ์ ตลอดจนความน่าเชื่อถือที่สั่งสมกับลูกค้า
เป็นสิ่งที่เรามีความมุ่งมั่นและสร้างผลสำเร็จทางธุรกิจในระยะยาว

กลุ่มเป้าหมาย

กลุ่มเป้าหมายหลักของกลุ่มธุรกิจโครงการไอทีประกอบด้วย หน่วยงานราชการ หน่วยงานรัฐวิสาหกิจ
สถาบันการศึกษา และองค์กรเอกชนต่างๆ

3. ช่องทางการจำหน่ายชิ้นส่วนอิเล็กทรอนิกส์ / Components Distribution : ASYS

ลักษณะธุรกิจ

บริษัทเอซิส คอมพิวเตอร์ จำกัด ในสายงานกลุ่มธุรกิจช่องทางการจำหน่ายชิ้นส่วนอิเล็กทรอนิกส์
ได้ให้บริการจัดจำหน่ายชิ้นส่วนอิเล็กทรอนิกส์ที่ใช้งานในอุตสาหกรรมเทคโนโลยีสารสนเทศ
และนำเข้าสินค้าจากผู้ผลิตชั้นนำในต่างประเทศได้แก่ ประเทศ จีน ไต้หวัน
รวมไปถึงแหล่งผลิตจากประเทศต่างๆ ทั่วโลก ด้วยการคัดเลือกและสรรหาสินค้าที่มีคุณภาพ ทันสมัย
ราคาที่เหมาะสม และมีความมุ่งมั่นในการให้บริการด้านการขายการตลาดระดับมืออาชีพ
เพื่อตอบสนองความต้องการที่แท้จริงของผู้ใช้งานทั้งส่วนบุคคล องค์กรธุรกิจ
และผู้ผลิตส่วนประกอบในอุตสาหกรรมเทคโนโลยีอิเล็กทรอนิกส์อย่างเต็มความสามารถ

SVOA ได้เพิ่มการลงทุนสัดส่วน 100% ในบริษัท เอซิส คอมพิวเตอร์ จำกัด เมื่อวันที่ 5 มกราคม
2549 เพื่อให้เกิดความคล่องตัวในการบริหารการจัดการและสามารถกำหนดทิศทางการดำเนินธุรกิจ
ตอบสนองความต้องการของผู้ร่วมทุน ลูกค้า และผู้ประกอบการได้อย่างมีประสิทธิภาพ

ศักยภาพของธุรกิจ

อุตสาหกรรมเทคโนโลยีสารสนเทศในประเทศไทยได้เติบโตอย่างต่อเนื่อง
ดังนั้นความต้องการด้านอุปกรณ์และส่วนประกอบสำหรับอุตสาหกรรมนี้จึงเพิ่มขึ้นเช่นกัน
ด้วยความสัมพันธ์ดังกล่าวทำให้กลุ่มธุรกิจช่องทางการจำหน่ายชิ้นส่วนอิเล็กทรอนิกส์เกิดการขยายตัวตามลำดับ
เราได้ดำเนินการนำเข้าชิ้นส่วนอิเล็กทรอนิกส์จากต่างประเทศส่งตรงไปสู่ลูกค้าที่มีความต้องการการจัดส่งและการบริการภายในประเทศ
พร้อมกับจำหน่ายผลิตภัณฑ์ที่มีคุณภาพและการบริการที่ดีเยี่ยมให้แก่ลูกค้า

กลุ่มเป้าหมาย

กลุ่มเป้าหมายหลักของชิ้นส่วนอิเล็กทรอนิกส์ คือ
กลุ่มบริษัทผู้ประกอบคอมพิวเตอร์เพื่อจัดจำหน่ายร้านค้าส่ง ร้านค้าปลีกย่อย
และผู้ใช้งานคอมพิวเตอร์โดยทั่วไปที่ประกอบเครื่องคอมพิวเตอร์ด้วยตนเอง

  4. ธุรกิจลิสซิ่ง และ แฟคตอริ่ง / Factoring & Leasing : Lease IT

ลักษณะธุรกิจ

การประกอบธุรกิจในสายงานนี้ บริษัทฯ ได้ดำเนินงานโดย บริษัท ลีซ อิท จำกัด
ซึ่งเป็นบริษัทใหม่ในกลุ่มบริษัท เอสวีโอเอ จำกัด (มหาชน) ซึ่งจัดตั้งด้วยทุนจดทะเบียน 200
ล้านบาท ชำระแล้ว 100 ล้านบาท เมื่อวันที่ 25 สิงหาคม 2549
เพื่อประกอบธุรกิจสนับสนุนการค้าของกลุ่มบริษัทเอสวีโอเอ โดยบริษัทฯ
จะให้บริการสินเชื่อการเช่าระยะยาวแบบลิสซิ่งแก่ผู้จัดจำหน่ายคอมพิวเตอร์ของเอสวีโอเอ
(Authorized Dealer) ของกลุ่มธุรกิจ IT Distribution Channel Strategic
Business Unit (ITDSBU) และให้บริการเช่าซื้อ (Hire Purchase)
แก่กลุ่มนิสิตนักศึกษาที่ต้องการขอผ่อนชำระเพื่อซื้อคอมพิวเตอร์ของกลุ่มธุรกิจ IT Project
Strategic Business Unit (ITPSBU) และแฟคตอริ่ง คือการรับซื้อหนี้การค้าของกลุ่มบริษัท
เอสวีโอเอ เป็นหลัก และบริษัทขนาดใหญ่ที่ผ่านการพิจารณาความน่าเชื่อถือจากฝ่ายอนุมัติ

ศักยภาพของธุรกิจ

ด้วยโอกาสที่ธุรกิจทั้งแฟคตอริ่งและลิสซิ่งมีอัตราการเติบโตสูงในช่วง 5 ปีที่ผ่านมา
การที่บริษัทฯซึ่งเป็นผู้ค้ารายใหญ่ในตลาดคอมพิวเตอร์อยู่แล้ว การเข้าสู่ธุรกิจทั้งแฟคตอริ่ง
ลิสซิ่งและการเช่าซื้อ
จะเป็นการใช้จุดแข็งและฐานการเงินของบริษัทฯในการเพิ่มศักยภาพในการแข่งขันกับคู่แข่งภายใต้ความเสี่ยงที่บริษัทฯ
สามารถบริหารและจัดการได้

สำหรับธุรกิจแฟคตอริ่งนั้น
ถึงแม้จะมีข้อได้เปรียบมากกว่าสินเชื่อธุรกิจประเภทอื่นที่ไม่ต้องใช้หลักประกันในการขอสินเชื่อ
แต่จากการที่มีรูปแบบใหม่ ๆ ของการให้สินเชื่อที่เอื้อต่อผู้กู้มากขึ้น
รวมถึงการมีช่องทางในการระดมทุนมากขึ้น
ธุรกิจแฟคตอริ่งเองจึงต้องแข่งขันกับสินค้าอื่นที่ใกล้เคียงกัน เช่น
การให้สินเชื่อประเภทอื่นในรูปตั๋วสัญญาใช้เงินระยะสั้น (Short-term Promissory Note)
ในด้านการแข่งขันถึงแม้กลุ่มสถาบันการเงินมีข้อได้เปรียบคู่แข่งขันในด้านการมีต้นทุนที่ต่ำกว่า
แต่ก็มีข้อเสียเปรียบจากการที่เป็นองค์กรที่มีขนาดใหญ่ทำให้ความรวดเร็วในการให้บริการจะมีน้อยกว่าองค์กรขนาดเล็กที่มีความคล่องตัวมากกว่า

ในขณะที่ธุรกิจลิสซิ่งมีอัตราการเติบโตสูงมากจากการที่ภาครัฐบาลเอื้อประโยชน์ทางด้านภาษีแก่ผู้เช่า
แต่ก็จะพบว่าสินทรัพย์ที่มีการทำลิสซิ่งส่วนมากจะเป็นสินทรัพย์ประเภทรถยนต์
ในขณะที่คอมพิวเตอร์ส่วนบุคคล
ส่วนมากมักจะไม่นิยมทำลิสซิ่งด้วยข้อจำกัดของเทคโนโลยีที่มีการเปลี่ยนแปลงค่อนข้างเร็ว
อีกทั้งมีราคาต่อหน่วยค่อนข้างต่ำและยังสามารถเคลื่อนย้ายได้ง่าย
นอกจากนี้สถาบันการเงินส่วนมากมักไม่ประสงค์ให้สินเชื่อลิสซิ่งหรือเช่าซื้อผ่อนชำระแก่ภาคการศึกษา
ทำให้ผู้ที่ต้องการสินเชื่อดังกล่าวหันไปใช้บริการของนอกภาคสถาบันการเงินและต้องเสียดอกเบี้ยและค่าธรรมเนียมในอัตราที่สูงมาก

กลุ่มลูกค้า

บริการแฟคตอริ่ง บริษัท ลีซ อิท เป็นผู้ให้บริการเงินทุนหมุนเวียนระยะสั้น
โดยการรับซื้อลูกหนี้จากการรับโอนสิทธิเรียกร้องในการรับเงินโดยเน้นกลุ่มลูกค้าที่เป็นผู้จัดจำหน่าย
(Suppliers) ให้แก่ กลุ่มบริษัท เอสวีโอเอ และบริษัทขนาดใหญ่ที่ได้รับพิจารณาความน่าเชื่อถือ

บริการลิสซิ่ง และเช่าซื้อ จะเป็นการให้สินเชื่อในรูปแบบของการเช่าระยะเวลาไม่เกิน 3 ปี
ทั้งการเช่าแบบลิสซิ่ง (Long-Term Lease) และการเช่าซื้อผ่อนชำระ (Hire Purchase) แก่

-   Dealers Financing เน้นไปที่กลุ่มลูกค้าตัวแทนจำหน่ายทั่วปะเทศของบริษัท เอสวีโอเอ
    จำกัด (มหาชน) และลูกค้าทั้งภาครัฐและเอกชนของบริษัทกลุ่มบริษัท เอสวีโอเอ

-   Retail Hire Purchase
    เน้นไปที่กลุ่มลูกค้าที่เป็นบุคลากรทางการศึกษาของสถาบันการศึกษาซึ่งเป็นลูกค้าของกลุ่มบริษัทเอสวีโอเอ
    และกลุ่มผู้ใช้สินค้าที่จัดจำหน่ายโดย บริษัท เอสวีโอเอ จำกัด (มหาชน) และบริษัทในเครือ

5.  ไอที ซูเปอร์สโตร์ : ไอที ซิตี้ / Retail IT Superstore Chain : IT City

ลักษณะธุรกิจ

การประกอบธุรกิจในสายงานนี้ ดำเนินการโดยบริษัท ไอที ซิตี้ จำกัด (มหาชน) หรือ "IT CITY"
เป็นหน่วยงานที่ส่งเสริมกลยุทธ์ทางธุรกิจ (Strategic Business Unit)
เกิดจากการร่วมทุนระหว่างบริษัท เอสวีโอเอ จำกัด (มหาชน) และกลุ่มบริษัทในเครือสหกรุ๊ป
รวมถึงพนักงานและคู่ค้าของบริษัทฯ(ปัจจุบัน ณ วันที่ 30 ธันวาคม 2552 บริษัทฯ
ถือหุ้นในสัดส่วนร้อยละ 33.30 ของทุนที่ชำระแล้ว )

ธุรกิจหลักของบริษัทฯ ก็คือ ธุรกิจค้าปลีก (Superstore) โดยจัดจำหน่ายเครื่องคอมพิวเตอร์
อุปกรณ์ต่อพ่วง รวมถึงสินค้าที่เกี่ยวข้องทางด้านไอทีแบบครบวงจร มีชื่อทางการค้าว่า "ไอที ซิตี้"
เป็นร้านค้าปลีกในรูปลักษณ์ของไอที ซูเปอร์สโตร์ ภายใต้สโลแกนว่า "เมืองเทคโนโลยีครบวงจร"
(The IT Superstore) มีสินค้าหลากหลายมากกว่า 8,000 รายการ
ไม่เพียงแต่การดำเนินธุรกิจในลักษณะของร้านค้าปลีกแล้ว ในขณะเดียวกันบริษัทฯ
ได้ให้บริการในลักษณะของร้านค้าขายส่ง (Wholesale)
ให้แก่ลูกค้าที่เป็นร้านค้าปลีกรายย่อยทั้งในเขตกรุงเทพฯและต่างจังหวัด
โดยปัจจุบันบริษัทมีลักษณะการประกอบธุรกิจดังนี้

1.  ศูนย์กลางการค้าขายปลีกจำหน่ายสินค้าประเภทคอมพิวเตอร์และอุปกรณ์ต่อพ่วง
    รวมถึงสินค้าที่เกี่ยวข้องทางด้านไอทีแบบครบวงจร (One Stop Shopping For IT
    Products) โดยจัดจำหน่ายเครื่องคอมพิวเตอร์ และอุปกรณ์ต่อพ่วงยี่ห้อชั้นนำ
    รวมไปถึงอุปกรณ์ต่อพ่วงกับคอมพิวเตอร์ที่เป็นสินค้าสำคัญ ได้แก่ เครื่องพิมพ์เอกสาร
    สแกนเนอร์ กล้องดิจิตอล เป็นต้น ซึ่งประเภทของสินค้าหลักสามารถแบ่งได้เป็น 4 กลุ่มด้วยกัน
    คือ

    -   กลุ่มคอมพิวเตอร์ (Computer Hardware) ประกอบด้วยคอมพิวเตอร์ตั้งโต๊ะ
        (Desktop) โน้ตบุ๊ค (Notebook) จอคอมพิวเตอร์ LCD (LCD Monitor) เป็นต้น
        โดยบริษัทมีสินค้าหลากหลายยี่ห้อ อาทิ SVOA, Acer, Compaq, HP, NEC, Sony,
        Toshiba, Samsung, BENQ, LG, Sharp เป็นต้น

    -   อุปกรณ์ต่อพ่วง (Peripherals) ประกอบด้วย Printer, Scanner, Personal
        Digital Assistant (PDA) อาทิ เช่น Palm และPocket PC, กล้องดิจิตอล,
        ลำโพง, CD-Writers, CD- ROM Drive, Hard Disk, Modem เป็นต้น

    -   กลุ่มอุปกรณ์เสริม (Accessories) ประกอบด้วย อินเทอร์เน็ตแพ็คเกจ เม้าส์ แผ่น
        CD-ROM แผ่น CDR แผ่น CD-RW ซอฟท์แวร์ หมึกพิมพ์ แผ่นกรองแสง ปลั๊กไฟ ดิสท์เก็ต
        กระดาษ เครื่องสำรองไฟ ลำโพง CD-Writer CD-ROM Drive อุปกรณ์ Network
        เป็นต้น

    -   กลุ่มสินค้าอื่นๆ (Others) ประกอบด้วยโต๊ะคอมพิวเตอร์ เครื่องส่งเอกสาร โทรศัพท์
        เครื่องตัดสติ๊กเกอร์ เครื่องสำรองไฟ เครื่องพิมพ์ฉลาก กล้องวิดีโอ VDO Projector
        เป็นต้น

  2.
  ศูนย์ซ่อมบำรุงดูแลรักษาอุปกรณ์คอมพิวเตอร์จำหน่ายอะไหล่แท้จากผู้ผลิตให้บริการโดยช่างผู้ชำนาญ

ศักยภาพของธุรกิจ

ไอที ซิตี้ เป็นหนึ่งในผู้นำธุรกิจค้าปลีกสินค้าประเภทไอทีรายใหญ่ มีผลกำไรที่เติบโตอย่างต่อเนื่อง
ในปี 2552 มีจำนวนสาขาทั้งสิ้น 30 สาขาทั่วประเทศ
การขยายตัวอย่างต่อเนื่องทำให้บริษัทสร้างความได้เปรียบในเชิงสัดส่วนทางเศรษฐศาสตร์
(Economy of Scale) ทำให้สัดส่วนต้นทุนของการดำเนินงานลดลง
และส่งผลให้มียอดขายที่เพิ่มขี้น
อีกทั้งยังสามารถครองอันดับการเป็นผู้จัดจำหน่ายที่มีมูลค่าสินค้าสูงสุดในวงการค้าปลีกไอที
ด้วยวิธีการซื้อสินค้าจากบริษัทและผู้จัดจำหน่ายโดยตรง
ส่งผลให้บริษัทได้รับส่วนลดในการซื้อสินค้าที่มากกว่า
จึงเป็นแรงผลักดันให้บริษัทมีความสามารถในการทำกำไรสูงขึ้น
นอกจากนี้บริษัทมีความมุ่งมั่นอย่างต่อเนื่องในการนำเสนอสินค้าและบริการให้มีความหลากหลายภายใต้แนวคิด
"One Stop Shopping" and "Everyday Exhibition"

กลุ่มเป้าหมาย

การประกอบธุรกิจการค้าปลีกในรูปแบบของซูเปอร์สโตร์
มีนโยบายการดำเนินธุรกิจที่มุ่งเน้นการขายตรงให้กับผู้ใช้สินค้ารายย่อย (Individual User)
ซึ่งประกอบด้วยลูกค้ากลุ่มครอบครัว นักเรียน นักศึกษา และธุรกิจขนาดย่อม (SME) เป็นหลัก
เป็นการรองรับธุรกิจในอีกด้านที่แตกต่างจากลักษณะการประกอบธุรกิจของเอสวีโอเอ
ได้มุ่งเน้นการขายสินค้าและบริการให้แก่หน่วยงานราชการ องค์กร และบริษัทเอกชนขนาดใหญ่
ซึ่งอาจจะมีกลุ่มลูกค้าเป้าหมายบางส่วนเหมือนกับเอสวีโอเอ คือ
กลุ่มธุรกิจขนาดย่อมจนถึงขนาดกลาง (SME)

3.3 โครงสร้างรายได้

โครงสร้างรายได้ของบริษัทฯ ในระยะ 3 ปีมีดังนี้

(หน่วย:ล้านบาท)

  -------------------------------------------- ------------- ------- ------- ------- ----- ------- -----
  สายผลิตภัณฑ์/ กลุ่มธุรกิจ                           ดำเนินการโดย   2552            2551          2550    

                                                             รายได้   %       รายได้   %     รายได้   %

  ช่องทางการจัดจำหน่าย                            ITDSBU        2,244   37      2,501   41    2,726   46

  ที่ปรึกษาและวางระบบคอมพิวเตอร์                    SISBU         1,294   21      1,296   21    1,177   20

  โครงการไอที                                   ITPSBU        868     14      969     16    976     16

  ส่วนแบ่งกำไรจากเงินลงทุนในบริษัทร่วมตามวิธีส่วนได้เสีย   IT CITY       55      1       56      1     54      1

  ช่องทางการจำหน่ายชิ้นส่วนอิเล็กทรอนิกส์               ASYS          1,430   23      1,173   19    910     15

  ลีสซิ่งและแฟคเตอริ่ง                              LEASE IT      61      1       20      -     14      -

  รายได้อื่น                                                    161     3       127     2     139     2

  รวม                                                        6,113   100     6,142   100   5,996   100

  อัตราการเติบโต                                               (29)    (0.5)   146     3     390     7
  -------------------------------------------- ------------- ------- ------- ------- ----- ------- -----

3.4 เป้าหมายการดำเนินธุรกิจ

จากปี 2552 ซึ่งคงเป็นปีที่หลายองค์กรต่างหวั่นวิตกเรื่องวิกฤตเศรษฐกิจโดยรวม
และความไม่แน่นอนสถานการณ์ทางการเมืองในบ้านเรา
แต่ในความเป็นจริงเหตุการณ์กลับไม่ได้เลวร้ายอย่างที่เราคาดคิด ทำให้กลุ่มบริษัทฯ
สามารถที่จะปรับตัว และอาศัยประสบการณ์ในการบริหารการจัดการในยามวิกฤต รวมถึงการรักษา
และเพิ่มช่องทางทางการตลาดอย่างครอบคลุม เพื่อลดความเสี่ยง
และพร้อมรับมือกับการเจริญเติบโตภายในอีก 2 ปีข้างหน้า

ซึ่งปัจจุบันทางรัฐบาลเองก็ได้มีมาตรการไทยเข้มแข็งออกมา เพื่อกระตุ้นเศรษฐกิจในประเทศ
ให้มีความก้าวหน้าอย่างต่อเนื่อง โดยทางบริษัทฯ ได้มีโอกาสเข้าไปมีส่วนร่วมกับหลาย ๆ
โครงการดังกล่าว โดยเฉพาะตลาดเมกะโปรเจคของหน่วยงานราชการต่าง ๆ

แนวทางการทำธุรกิจของบริษัทฯ รวมถึงบริษัทในเครือ บริษัทฯ
มีนโยบายการบริหารช่องทางจำหน่ายอย่างเหมาะสม ทั่วทุกภูมิภาคเท่าเทียมกัน
เพื่อรองรับอนาคตเมื่อเศรษฐกิจกลับมาสู่สภาวะขาขึ้นอีกครั้ง
รวมถึงการขยายศักยภาพในการร่วมมือกับพันธมิตรทางการค้าเพื่อเพิ่มประสิทธิภาพการขยายโอกาสทางการขาย
การเพิ่มบริการทางด้านไอที
ไม่ว่าจะเป็นการบริการลูกค้าหลังการขายในส่วนของลูกค้าทั่วไปหรือองค์กร รวมถึงบริษัทฯ
ยังได้ขยายการให้บริการให้กับสินค้าอื่น ๆ ที่ทางบริษัทฯ
ได้รับความไว้วางใจให้เป็นตัวแทนผู้จัดจำหน่ายผลิตภัณฑ์
ที่ไม่ได้จำกัดว่าจะต้องผลิตจากทางเอสวีโอเอเท่านั้น
ทั้งนี้เพื่อตอบสนองความต้องการลูกค้าได้อย่างครอบคลุมและทั่วถึง

สำหรับตลาดต่างประเทศนั้น บริษัทเน้นการขายโนว์ฮาวและวัสดุ
เพื่อผลิตโน้ตบุ๊คสวยงามแก่ลูกค้าต่างประเทศ แทนการขายชิ้นส่วน และอะไหล่
เพราะการแข่งขันภายในค่อนข้างประเทศสูง และทางบริษัทฯ
ยังคงเชื่อมั่นว่าเรายังเป็นผู้ผลิตคอมพิวเตอร์ชั้นนำของประเทศไทย และบริษัทฯ
เองก็มีการเตรียมความพร้อมในด้านการแข่งขันกับตลาดต่างประเทศที่จะเข้ามาแย่งชิงลูกค้าตลาดเมืองไทยมากขึ้นในอนาคต

นโยบายด้านการพัฒนาประสิทธิภาพการทำงานและบุคลากรนั้น
ทางกลุ่มบริษัทยังคงเน้นเรื่องศักยภาพและประสิทธิภาพ และเตรียมพร้อมรับความท้าทาย
และโอกาสต่าง ๆ ที่จะเกิดขึ้นในอนาคต โดยมีการบริการจัดการที่ดี
รวมถึงการบริหารจัดการในเรื่องค่าใช้จ่ายอย่างรัดกุมและต่อเนื่องเพื่อไม่ให้เกิดผลกระทบต่อบริษัทฯ